Diari Oficial de la Generalitat Valenciana


Sumari del DOGV 6454, del 07-02-2011 (2011/1257)

ORDE 107/2010, de 30 de desembre, de la Conselleria d'Educació, per la qual es convoquen ajudes econòmiques per a les associacions cíviques sense finalitat lucrativa per a la realització d'activitats de promoció de l'ús del valencià en 2011.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6454

Data del DOGV
:   07-02-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/1257


Data del document
:   30-12-2010

Organisme emissor
:   Conselleria d'Educació

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública

ORDE 107/2010, de 30 de desembre, de la Conselleria d'Educació, per la qual es convoquen ajudes econòmiques per a les associacions cíviques sense finalitat lucrativa per a la realització d'activitats de promoció de l'ús del valencià en 2011. [2011/1257]
La participació de la societat civil en els processos de reafirmació i de consolidació de la identitat col·lectiva és fonamental. És per això que, en la recuperació i la promoció de l'ús del valencià, tenen un paper important les associacions cíviques radicades a la Comunitat Valenciana.
La Generalitat vol ser impulsora de totes aquelles activitats i iniciatives que tenen com a objectiu potenciar i afavorir l'ús social del valencià. Per això els pressuposts de 2011 preveuen la convocatòria d'ajudes a la realització d'activitats de promoció de l'ús del valencià portades a terme per les associacions cíviques sense finalitat lucrativa.
El compromís del Consell està basat en el compliment de les disposicions de l'Estatut d'Autonomia de la Comunitat Valenciana i de les de la Llei 4/1983, d'Ús i Ensenyament del Valencià, normes legals bàsiques de les quals emana l'oficialitat del valencià i l'obligatorietat de protegir-ne la recuperació i garantir-ne l'ús social.
Per tot això, segons els preceptes dels articles 2.1 i 22 de la Llei 38/2003, de 17 de novembre, General de Subvencions (LGS), de la disposició final primera del Reial Decret 887/2006, de 21 de juliol, que aprova el Reglament General de Subvencions, de la Llei d'Hisenda Pública de la Generalitat Valenciana, text refós aprovat per Decret Legislatiu de 26 de juny de 1991, del Consell de la Generalitat, en virtut de les facultats que em són conferides per l'article 28 de la Llei 5/1983, de 30 de desembre, del Consell, vista la proposta de la secretària autonòmica d'Educació, de 17 de desembre de 2010, i de conformitat amb esta,
ORDENE
Primer
Es convoquen ajudes econòmiques per a les associacions cíviques sense finalitat lucrativa, destinades a la realització de programes i activitats de promoció de l'ús social del valencià dins dels àmbits d'actuació respectius.
Segon
S'aproven les bases de la convocatòria, el model de sol·licitud i dels documents que s'inclouen com a annexos I, II, III i IV d'esta orde.
Tercer
Les mencionades ajudes, per un import global màxim de 278.460 euros, aniran a càrrec de la línia T0091000 de l'aplicació pressupostària 50.59.18.383.58.3 del pressupost de la Generalitat per a 2011. La concessió està condicionada a l'existència, en el pressupost de 2011 de la Generalitat, del corresponent crèdit adequat i suficient.
DISPOSICIÓ ADDICIONAL
Única
D'acord amb l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, esta convocatòria no necessita notificació a la Comissió Europea per no ser aplicable l'article 107, apartat 1, del Tractat de Funcionament de la Unió Europea (TFUE), en la mesura que les ajudes van dirigides a entitats que no exercixen activitats econòmiques i, per tant, no afecta els intercanvis comercials entre estats membres.
DISPOSICIONS FINALS
Primera
Es delega en la secretària autonòmica d'Educació la facultat de resoldre la concessió de les ajudes, i se l'autoritza perquè, en l'àmbit de les seues competències, adopte les resolucions pertinents per a l'execució d'esta orde.
Segona
Esta orde produirà efectes l'endemà de la publicació en el Diari Oficial de la Comunitat Valenciana.
De conformitat amb els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Comú, i 10, 14 i 46 de la Llei 29/1998, de 6 de juliol, Reguladora de la Jurisdicció Contenciosa Administrativa, contra este acte, que posa fi a la via administrativa, es pot interposar recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:
a) El recurs de reposició s'ha d'interposar davant del conseller d'Educació, en el termini d'un mes a comptar des de l'endemà que es publique en el DOCV.
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana, en el termini de dos mesos a comptar des de l'endemà que es publique en el DOCV.
València, 30 de desembre de 2010
El conseller d'Educació,
ALEJANDRO FONT DE MORA TURÓN
ANNEX I
Bases de la convocatòria
Seran objecte de subvenció les activitats de promoció de l'ús del valencià, realitzades durant l'any 2011, segons les bases següents.
Primera. Beneficiaris
1. Poden optar a les ajudes les associacions cíviques sense finalitat lucrativa que estiguen legalment constituïdes.
Les entitats que no estiguen inscrites en el Registre d'Associacions de la Generalitat, han d'acreditar que estan legalment constituïdes amb la presentació d'una fotocòpia compulsada dels estatuts de l'associació.
També poden ser beneficiaris els Centres Valencians en l'Exterior que estiguen registrats en el registre adscrit a la Direcció General de Relacions Externes de la Generalitat.
2. No poden obtindre la condició de beneficiàries de les subvencions aquelles entitats en les quals concórrega alguna de les circumstàncies següents:
a) Haver sigut condemnades mitjançant sentència ferma a la pèrdua de la possibilitat d'obtindre subvencions o ajudes públiques.
b) Haver sol·licitat la declaració de concurs voluntari, haver sigut declarades insolvents en qualsevol procediment, trobar-se declarades en concurs llevat que en este haja adquirit l'eficàcia un conveni, estar subjectes a intervenció judicial o haver sigut inhabilitades segons la Llei 22/2003, de 9 de juliol, Concursal, sense que haja conclòs el període d'inhabilitació fixat en la sentència de qualificació del concurs.
c) Haver donat lloc, per causa de la qual hagueren sigut declarades culpables, a la resolució ferma de qualsevol contracte realitzat amb l'administració.
d) Estar incursa la persona física, les persones administradores de les societats mercantils o aquelles que tinguen la representació legal d'altres persones jurídiques, en algun dels supòsits de la Llei 12/1995, d'11 de maig, d'Incompatibilitats dels Membres del Govern de la Nació i dels Alts Càrrecs de l'Administració General de l'Estat, de la Llei 53/1984, de 26 de desembre, d'Incompatibilitats del Personal al Servici de les Administracions Públiques, o tractar-se de qualsevol dels càrrecs electes regulats en la Llei Orgànica 5/1985, de 19 de juny, del Règim Electoral General, en els termes establits en esta o en la normativa de la Comunitat Valenciana.
e) No trobar-se al corrent en el compliment de les obligacions tributàries o davant de la Seguretat Social segons la normativa vigent.
f) Tindre la residència fiscal en un país o territori qualificat reglamentàriament com a paradís fiscal.
g) No trobar-se al corrent del pagament d'obligacions per reintegrament de subvencions.
h) Haver sigut sancionada mitjançant resolució ferma amb la pèrdua de la possibilitat d'obtindre subvencions, segons la Llei 38/2003, de 17 de novembre, General de Subvencions, o la Llei 58/2003, de 17 de desembre, General Tributària.
i) No poden accedir a la condició de beneficiàries les agrupacions previstes en el segon paràgraf de l'apartat 3 de l'article 11 de la LGS quan concórrega alguna de les prohibicions anteriors en qualsevol dels seus membres.
j) En cap cas no poden obtindre la condició de beneficiàries de les subvencions les entitats incloses en les causes de prohibició previstes en els apartats 5 i 6 de l'article 4 de la Llei Orgànica 1/2002, de 22 de març, Reguladora del Dret d'Associació.
k) Tampoc no poden obtindre la condició de beneficiàries les associacions respecte de les quals s'haja suspés el procediment administratiu de la inscripció per trobar-se indicis racionals d'il·licitud penal, en aplicació del que disposa l'article 30.4 de la Llei Orgànica 1/2002, mentres no es dicte resolució judicial ferma en virtut de la qual puga practicar-se la inscripció en el registre corresponent.
3. Queden excloses, com a beneficiàries de les subvencions, les associacions que operen en els sectors de la pesca, aqüicultura i la producció primària dels productes agrícoles que figuren en l'annex I del Tractat CE, segons exigix el punt 1.1.a) i b) del Reglament 1998/2006.
Segona. Objectius
Subvencionar els següents programes referits a activitats de promoció de l'ús del valencià:
1. Cursos d'ensenyament del valencià destinats a persones adultes. Tindran una duració mínima de 60 hores lectives i han de realitzar-se durant el curs 2010-2011. S'han d'ajustar als programes oral, elemental i mitjà de la Junta Qualificadora de Coneixements de Valencià, i han de tindre un mínim de 15 alumnes i un màxim de 35. El professorat ha d'estar en possessió de la titulació corresponent: Llicenciatura en Filologia Valenciana, diploma de Mestre de Valencià o equivalents.
La subvenció anirà destinada a sufragar part dels costos del professorat del curs.
2. Retolació, en valencià, de les dependències de l'associació: despeses d'adquisició i de retolació dels cartells identificatius de l'entitat.
3. Activitats de l'associació que tinguen com a finalitat afavorir, difondre i promoure l'ús del valencià en l'entitat o en la població en general.
Se subvencionen les despeses referides a l'edició en valencià de documentació administrativa de l'entitat, així com el material de difusió, de divulgació i d'informació de la mateixa associació, com ara programes, fullets divulgatius de les activitats, catàlegs, cartells, revistes, elaboració de pàgines web.
En el cas de les pàgines web, seran subvencionables els costos de l'elaboració, del domini i de l'allotjament de la pàgina web.
Si les pàgines web són bilingües o plurilingües, han de tindre la pàgina d'inici en valencià o donar l'opció de triar la versió en valencià abans d'accedir als continguts de la pàgina.
Quedarà exclosa de la subvenció l'adquisició de material inventariable, així com d'objectes publicitaris, com ara camisetes, banderoles, pancartes o bolígrafs.
Cada entitat pot rebre subvenció únicament per un dels programes subvencionats (cursos, retolació, activitats).
Tercera. Sol·licitud
La sol·licitud ha d'anar firmada per la persona que represente legalment l'entitat. Les instàncies, que s'han d'ajustar al model que figura com a annex II, s'han de dirigir a la Secretaria Autonòmica d'Educació de la Conselleria d'Educació, i s'han de presentar, amb la informació i la documentació requerides en esta convocatòria, en el Registre General d'esta conselleria, en els de les direccions territorials d'Educació d'Alacant, Castelló o València, o per qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas de presentar-la en una oficina de correus, s'ha de fer en sobre obert perquè la instància siga datada i segellada abans de ser certificada i, en tot cas, s'ha d'ajustar als requisits establits en l'article 31 del Reial Decret 1829/1999, de 3 de desembre, pel qual s'aprova el Reglament que regula la prestació dels servicis postals, d'acord amb la Llei 24/1998, de 13 de juliol, del Servici Postal Universal i de Liberalització dels Servicis Postals.
El model de sol·licitud estarà disponible en la Conselleria d'Educació, en Internet
Una vegada s'incorpore este procediment a l'annex del Decret 18/2004, de 13 de febrer, del Consell, de Creació del Registre Telemàtic de la Generalitat i regulació de les notificacions telemàtiques de la Generalitat, o normativa que el substituïsca, els interessats podran efectuar la presentació de la sol·licitud d'ajuda i de la resta de documentació a aportar, davant del Registre Telemàtic de la Generalitat per mitjà de firma electrònica avançada basada en un certificat reconegut, en els termes previstos en la respectiva convocatòria.
El termini de presentació d'instàncies serà de 15 dies hàbils comptadors a partir de l'endemà de la publicació d'esta orde en el DOCV. Si a partir de l'endemà de la publicació de l'orde, en el termini de sis mesos, no hi ha una resolució i comunicació expressa sobre la sol·licitud, s'entendrà que ha sigut desestimada.
Quan la sol·licitud no reunisca els requisits establits en esta orde o no s'aporte la informació i la documentació que, d'acord amb esta, siga exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, es requerirà l'entitat interessada perquè, en un termini de 10 dies, esmenen la falta o aporten els documents preceptius, amb indicació que, si no ho fan així, es considerarà que desistix de la seua petició, després de la resolució, que haurà de ser dictada en els termes que preveu l'article 42 de l'esmentada llei.
Quarta. Informació i documentació que s'han d'aportar
D'acord amb el que establix el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic, la informació i la documentació requerides per a la tramitació de la sol·licitud figuraran en el model de sol·licitud.
Amb la finalitat de facilitar la simplificació administrativa, les declaracions responsables, les autoritzacions i l'aportació d'informació i de documentació, estan incorporades en el model de sol·licitud de l'annex II d'estes bases.
En omplir la sol·licitud, s'ha d'aportar:
1. Dades identificatives de l'entitat, on hauran de constar el CIF, la localitat, l'adreça a l'efecte de comunicacions tant postal com electrònica i el telèfon. (Apartat A de la sol·licitud)
2. Fotocòpia dels estatuts de l'associació per a aquelles entitats que no estiguen inscrites en el Registre d'Associacions de la Generalitat. (Apartat C de la sol·licitud).
3. Imprés de manteniment de tercers per a pagaments de la Generalitat. (Annex III).
4. Cursos de valencià. S'indicarà el grau del curs, la quantitat d'alumnes, les hores lectives, el pressupost, les dates d'inici i finalització, el lloc i l'adreça on es realitzarà el curs. (Apartat B1 de la sol·licitud).
5. Retolació. Caldrà aportar la relació de les llegendes que figuraran en valencià en els rètols interiors o exteriors de l'entitat i el pressupost. (Apartat B2 de la sol·licitud).
6. Activitats de promoció de l'ús del valencià. Caldrà indicar el detall de les activitats referides a documentació administrativa, material de difusió i pàgines web per a les quals es demana subvenció, amb una breu explicació de l'activitat i amb indicació del pressupost corresponent. (Apartat B3 de la sol·licitud).
7. Declaracions responsables. Per a simplificar la presentació de documentació, l'entitat aportarà la informació requerida a través de les declaracions responsables següents:
a) Sobre la veracitat de les dades que s'aporten en la sol·licitud i l'assumpció de responsabilitats en cas de la seua inexactitud. (Apartat D1 de la sol·licitud).
b) Sobre el compliment dels requisits de la convocatòria. (Apartat D2 de la sol·licitud).
c) De no estar sotmesa a cap prohibició per a obtindre la condició de beneficiària, de les assenyalades en l'article 13 de la LGS. (Apartat D3 de la sol·licitud).
d) Sobre la disposició i la conservació de la documentació acreditativa corresponent i sobre el compromís a conservar-la durant la vigència de l'expedient. (Apartat D2 de la sol·licitud).
8. Autoritzacions. Per a afavorir l'agilització administrativa, l'entitat sol·licitant ha d'aportar l'autorització a la Conselleria d'Educació per a:
a) Obtindre de forma telemàtica o electrònica les dades pertinents que estiguen en poder de la Tresoreria General de la Seguretat Social, de l'Agència Estatal de l'Administració Tributària i de la Conselleria d'Economia, Hisenda i Ocupació. (Apartat E1 de la sol·licitud).
b) La consulta de les dades en el sistema de verificació de dades de l'entitat i de la persona sol·licitant. (Apartat E2 de la sol·licitud).
c) Enviar informació i notificació referides a l'expedient per mitjans telemàtics i electrònics. (Apartat E3 de la sol·licitud)
En cas que no es firmen les declaracions i les autoritzacions anteriors, l'entitat ha d'aportar la documentació acreditativa pertinent, en el moment de la sol·licitud.
La presentació de sol·licituds per a optar a les ajudes suposa l'acceptació expressa i formal de les condicions de la convocatòria.
Quinta. Comissió tècnica
Les sol·licituds seran estudiades per una comissió tècnica que, com a òrgan col·legiat, presidirà el cap de l'Àrea de Política Lingüística, de la qual formaran part el cap del Servici de Promoció Social del Valencià, una persona tècnica en promoció lingüística del Servici de Promoció Social del Valencià, i la cap de la Unitat de Promoció Social del Valencià, que actuarà com a secretària de la comissió. En cas de produir-se alguna vacant o absència dels membres de la comissió, la secretària autonòmica d'Educació designarà els suplents corresponents.
Sexta. Ordenació, instrucció i resolució de les subvencions
La instrucció del procediment correspondrà al Servici de Promoció Social del Valencià de l'Àrea de Política Lingüística.
Per a l'ordenació, l'informe i la distribució de les subvencions entre les sol·licituds, la comissió tindrà en compte el procediment i els criteris següents:
Prioritats: Cada entitat podrà rebre subvenció únicament per un dels programes subvencionables (cursos, retolació, activitats).
L'orde de prioritat i la puntuació per a l'adjudicació dels programes subvencionables serà el següent: cursos de valencià: 3 punts, retolació: 2 punts, activitats: 1 punt.
El percentatge i la quantitat màxima de la subvenció seran els següents:
1. Cursos: La subvenció serà, com a màxim, el 50% dels honoraris del professorat del curs, que serà valorat en un mínim de 1.872,60 euros equivalents a 31,27 euros/hora. L'import màxim de la subvenció serà de 936,30 euros per curs. La quantitat restant serà aportada per l'associació.
2. Retolació: Pot subvencionar-se fins a un màxim del 50% de la quantitat sol·licitada. L'import màxim de la subvenció serà de 1.000 euros.
3. Activitats: Se subvencionarà fins a un màxim del 50% de la quantitat sol·licitada. L'import màxim de la subvenció serà de 1.000 euros.
Tenint en compte els criteris indicats, el nombre de sol·licituds presentades, el total del pressupost disponible per a l'atorgament de subvencions i l'adequació a les prioritats d'objectius, la Comissió Tècnica elaborarà l'informe i la proposta pertinent, que l'Àrea de Política Lingüística presentarà a la secretària autonòmica d'Educació.
Vista la proposta, la secretària autonòmica d'Educació resoldrà la concessió i la quantitat de la subvenció.
La resolució serà publicada en el Diari Oficial de la Comunitat Valenciana, tal com preveu l'article 18 de la LGS.
Sèptima. Obligacions
Les entitats beneficiàries de les subvencions tindran les obligacions següents:
1. Realitzar l'activitat que fonamenta la subvenció i justificar-la adequadament segons s'indica en esta convocatòria. Així mateix, les entitats han de respectar, en referència a la denominació de l'idioma i territori valencià, el que s'establix en la Constitució Espanyola i en l'Estatut d'Autonomia de la Comunitat Valenciana.
2. Comunicar a la Conselleria d'Educació altres ajudes i subvencions obtingudes d'altres organismes, així com els altres recursos o ingressos per a la mateixa finalitat. La comunicació s'ha d'efectuar en conéixer les aportacions i, en tot cas, amb anterioritat a la justificació de l'aplicació que s'ha donat als fons percebuts.
3. Estar sotmeses a les actuacions de comprovació i de control financer que corresponen a la Intervenció General, a les quals aportaran la documentació que se'ls requerisca.
4. Disposar dels llibres comptables, registres diligenciats i d'altres documents degudament auditats, en els termes exigits per la legislació mercantil i sectorial aplicable a l'entitat beneficiària, amb la finalitat de garantir l'adequat exercici de les facultats de comprovació i de control.
5. Conservar els documents justificatius de l'aplicació dels fons rebuts, mentres puguen ser objecte de les actuacions de control i de comprovació.
6. Reintegrar els fons percebuts en els supòsits indicats en l'article 37 de la LGS.
7. Les actuacions de promoció de l'ús del valencià s'han d'ajustar a les directrius de la Conselleria d'Educació, la qual podrà supervisar-les en qualsevol moment.
Per a la coordinació dels cursos d'ensenyament del valencià, a la qual s'han d'atendre les que hagen sigut subvencionades, la Secretaria Autonòmica d'Educació podrà convocar reunions de treball amb el professorat encarregat de fer les classes.
8. Les entitats beneficiàries han de donar l'adequada publicitat del caràcter públic del finançament de les activitats subvencionades, per a la qual cosa hauran de fer constar la col·laboració en el material subvencionat, o en la difusió de les activitats subvencionades, de la Conselleria d'Educació de la Generalitat.
L'incompliment de les anteriors obligacions serà causa de l'exigència de les responsabilitats o sancions corresponents segons la legislació vigent.
Octava. Finançament de les activitats i causes de reintegrament
1. En aplicació de l'article 19.3 i 19.4 de la Llei General de Subvencions, tota alteració de les condicions tingudes en compte per a la concessió de la subvenció, i, en tot cas, l'obtenció concurrent de subvencions, ajudes, ingressos o recursos, podrà donar lloc a la modificació de la resolució de la concessió.
2. L'import de les subvencions en cap cas podrà ser de tal quantitat que, aïlladament o en concurrència amb subvencions, ajudes d'altres administracions públiques, d'altres ens públics o privats o d'altres ingressos, supere el cost de l'activitat que ha de realitzar el beneficiari.
3. Serà procedent el reintegrament en els casos indicats en l'article 37 de la LGS.
Novena. Forma de pagament
La subvenció concedida es lliurarà a partir de la presentació de la documentació justificativa adequada de l'activitat per a la qual s'ha concedit la subvenció.
En cas de justificar gastos per un import que no siga igual o superior al que s'indica en la base 11, es minoritzaran proporcionalment els gastos efectivament justificats.
Deu. Gestió de la subvenció
L'entitat beneficiària, si és el cas, podrà subcontractar, per l'import total o parcial de la subvenció, la realització de l'activitat subvencionada, segons el que disposa l'article 29 de la LGS i l'article 68 del Reglament General de Subvencions.
Onze. Justificació de la subvenció
El termini de presentació de la documentació justificativa acabarà el 8 d'octubre de 2011. Si la justificació no es presenta en este termini, s'entendrà que es renuncia a l'ajuda i que la subvenció queda sense efectes.
Per a justificar adequadament la subvenció, caldrà presentar, degudament omplit, el model del compte justificatiu que figura en l'annex IV de la convocatòria que ha de ser firmat per la persona que ostente la secretaria de l'associació, amb el vistiplau de la presidència de l'entitat.
En el compte justificatiu figurarà la informació següent:
1. Les dades identificatives de l'associació i de la subvenció.
2. La declaració responsable sobre la veracitat de la informació, de les dades i de la documentació justificativa aportada, així com el compromís de conservar i de posar a la disposició de la Conselleria d'Educació, la documentació original durant el temps de vigència de l'expedient.
3. Per als cursos d'ensenyament del valencià: dades personals i de la titulació professional referides al professorat, la quantitat d'alumnes, la persona o entitat que ha rebut els honoraris del curs i la quantitat pagada que ha de ser igual o superior al mínim establit de 1.872,60 euros per curs.
4. Per a la retolació: fotografia del rètol instal·lat.
5. Per a les activitats: informació sobre la documentació administrativa, dels programes, fullets divulgatius, catàlegs, cartells, revistes, adreça de la pàgina web, etc., de l'activitat subvencionada.
6. Relació de les factures justificatives del gasto. S'ha d'aportar la relació de les factures del treball subvencionat de l'any 2011. Han de figurar totes les dades exigides per la legislació vigent. L'import de les factures ha de superar, com a mínim en un 50%, la quantitat rebuda en concepte de subvenció.
7. A més de la informació anterior, s'ha d'aportar un exemplar original de la documentació administrativa, dels programes, fullets divulgatius, catàlegs, cartells, revistes, adreça de la pàgina web, etc., de l'activitat subvencionada.
8. Si en la realització de l'activitat subvencionada han col·laborat altres entitats, s'ha d'indicar quines han sigut les entitats col·laboradores i la quantitat que ha aportat cada una per a la mateixa finalitat.